अब पो वास्तविक खेल
बुडापेस्टमा चलिरहेको खेल सकिन केही मिनेटमात्र बाँकी थियो । फ्रान्सेली मिडफिल्डर एडरिन राबोटले आफ्ना पोर्चुगाली विपक्षी खेलाडी सर्जियो ओलिभेरातर्फ हेरे अनि सल्लाह दिए, पछाडि हट्नु ।
न्युयोर्क टाइम्स — बुडापेस्टमा चलिरहेको खेल सकिन केही मिनेटमात्र बाँकी थियो । फ्रान्सेली मिडफिल्डर एडरिन राबोटले आफ्ना पोर्चुगाली विपक्षी खेलाडी सर्जियो ओलिभेरातर्फ हेरे अनि सल्लाह दिए, पछाडि हट्नु ।रंगशालामा जति थिए, राबोटलाई जस्तै सबैलाई थाहा भइसकेको थियो, युरो २०२० को समूह चरण समाप्त भएको छ । खाली औपचारिकता मात्र बाँकी थियो । फ्रान्स र पोर्चुगल दुवै नकआउट चरण पुगिसकेका थिए । यस्तो धक्कामुक्की खाएर खेलाडीले किन खेल्ने प्रयास गर्नु ? अबको काम त घडीमा नजर लगाउनु मात्र थियो । खेल आफैमा दुवै टिमका लागि उतारचढावपूर्ण रह्यो । खेलले छिनछिनमा रंग फेरिरह्यो । पोर्चुगलले अग्रता लियो, फेरि फ्रान्सले । पोर्चुगल फेरि खेलमा फर्केको थियो । यस्तै टिमको भाग्य पनि फेरिइरहेको थियो । खासमा भाग्य उनीहरूको हातमा मात्र थिएन, म्युनिकमा जर्मनी र हंगेरीबीच चलिरहेको खेलमा पनि थियो । समूहका चारै टिमलाई विश्वास थियो, आफू अर्को चरण पुग्नसक्ने । जतिबेला लियोन गोरेट्ज्काले जर्मनीका लागि गोल गर्दै एक अंक कमाए । सबै समीकरण पूरा भए । हंगेरी अभाग्यशाली रह्यो । तर ठूला मान्न मिल्ने तीनै टिमले अन्तिम १६ को यात्रा तय गरे । र, यसले युरो २०२० मा केही खुबै स्वाद लिएर हेर्न मिल्ने खेल जुराएको छ । जस्तो, आइतबार सेभियामा पोर्चुगलले बेल्जियमको सामना गर्दै छ । मंगलबार लन्डनमा इंग्ल्यान्डले फेरि एकपल्ट जर्मनीसँग फुटबल मैदानमा युद्ध छेड्नेछ । फ्रान्स बलियो, अरू कमजोर नठानौंखासमा वास्तविक खेल अब पो सुरु हुनेछ । विश्व च्याम्पियन फ्रान्सले नकआउट चरणको यात्रा त्यति सजिलै पूरा गरेन, जति यसका मुख्य प्रतिद्वन्द्वी बेल्जियम, नेदरल्यान्ड्स र इटालीले गरे । तर यही तथ्यले कथाका सबै पाटो खोल्दैन । फ्रान्सका विपक्षी टिम नै बलिया थिए । पोर्चुगल त युरोको डिफेन्डिङ च्याम्पियन भइहाल्यो । हंगेरी पनि आफैमा कमजोर थिएन । जर्मनीलाई हराउन मात्र चुकेको थियो, आफ्ना जोडदार समर्थकसामु । फ्रान्सले पोर्चुगलविरुद्ध समूहको अन्तिम खेल मज्जाले खेल्यो । जतिबेला खेलले माग गर्छ, फ्रान्सले त्यतिबेला त्यहीअनुसार प्रदर्शन गर्न सक्षम छ भनेर देखायो । जतिबेला राबोट, पाउल पोग्बा र अन्य खेलाडीले राम्रो खेल्छ, त्यतिबेला केलियन एमबाप्पेले अहिलेसम्म गोल गरेको छैन भन्नुको अर्थ छैन । एमबाप्पे यसरी नै चुप रहन्छ भन्ने पनि छैन । फ्रान्स खासमा जर्मनी, पोर्चुगल, बेल्जियम, इंग्ल्यान्ड र स्पेनजस्ता टिमभन्दा उम्दा नै देखिएको छ । नत्र, फ्रान्स त्यस्तो समूहमा थियो, कुनै प्रकारको तलमाथि निको हुने खालको थिएन । इटाली र नेदरल्यान्ड्सले पक्कै पनि सबैलाई प्रभावित पारेको छ । दुवै टिममा युवा छ, त्यसैले यसमा ढिलोचाँडो छिद्र पर्न सक्छ । अझै फ्रान्स नै यस्तो टिम हो, जसको हारका लागि सबैले प्रतीक्षा गरिरहेका हुनेछन् । ‘समय सबथोक हो’रोबर्टो मानचिनीको एउटा इच्छा थियो । युरो २०२० सुरु हुने पूर्वसन्ध्यामा इटालीका यी प्रशिक्षकले भनेका थिए, दशक जति समयको खराब प्रदर्शनपछि आफ्नो टिमले फेरि एकपल्ट सर्वसाधारण फुटबलप्रेमीको मन जितोस् । इटालीको खेलमा फेरि चमक फर्कियोस् । उनका खेलाडीले यही काम गरेका छन् । इटालीले आफ्नो समूहको सबै तीन खेल जितेको थियो । रोमन समर्थकअगाडि इटालीले रोमाञ्चक, कल्पनाशील फुटबल खेलेको छ । नेदरल्यान्ड्स पनि साँच्चै कम्तीको रहेन । यसपल्टको प्रतियोगितामा कुनै टिम आफैमा परिपूर्ण देखिएको छ भने त्यो यही नेदरल्यान्ड्स नै हो । डच टिमको खेल हेर्न पक्कै धेरैलाई मज्जा आएको हुनुपर्छ । नेदरल्यान्ड्सले अहिलेसम्म कुनै गोल खाएको छैन, रक्षापंक्तिमा पनि यो सानोतिनो इटाली नै हो । यहाँनिर एउटा तथ्य सबैले बुझ्नुपर्छ, लिग चरणमा राम्रो खेल्दैमा त्यसले नकआउट चरणमा पनि राम्रै गर्छ भन्ने कुनै ठोकुवा छैन । युरोका प्रत्येक संस्करणमा त्यस्ता एकाध टिम हुने गर्छन्, जसले धेरैको मन जित्छ । यस्तै काम सन् २००४ मा चेक गणतन्त्र, सन् २००८ मा नेदरल्यान्ड्स र सन् २०१६ मा इटालीले गरेका थिए । तर, जतिबेला नकआउट चरण आयो, सबैको हावा फुस्स उड्यो । सायद इटालीले अबको खेलमा अस्ट्रियालाई लडाउन सक्छ । बेल्जियमले भने यही चरणमा कडा चुनौती सामना गर्ने पक्का छ, पोर्चुगलको रूपमा । कोरोना भाइरस संक्रमण महामारीले प्रतियोगिता ढिला हुँदा इटालीलाई फाइदा नै भएको छ । रोबर्टो मार्टिनेजको टिमले लिग चरणका सबै खेल जित्यो । यो फिफा वरीयताको नम्बर एक टिम हो । प्रतियोगिताकै सबैभन्दा बुढो टिम पनि हो यो । लाग्छ, अहिलेको बेल्जियम टिमले त्यो सबै पछाडि छाडिसकेको छ, जसलाई उत्कृष्ट टिम भन्न सकिन्छ । इटालीको टिममा भने यस्तै भाव आउन अझै बाँकी छ । वास्तवमै समय सबथोक हो ।केहीको यात्रा सजिलो, कसैलाई गाह्रोएक प्रकारले भन्दा यसपालि युरोको खेल ढाँचा गज्जबको छ । स्विट्जरल्यान्डले आइतबार राति जित निकालेको थियो, तर सोमबारमात्रै त्यो जितको खास अर्थ थाहा पायो । युक्रेन सोमबार पराजित त भयो, तर बुधबार पुगेपछि आफ्नो भाग्यबारे बुझ्यो । यस्तो पर्खाइको मज्जा नै बेग्लै हुन्छ । तर नेदरल्यान्ड्स त्यस्तो टिम रह्यो, जसले एम्स्ट्रडममा भएको अन्तिम खेलअगाडि नै थाहा पाइसकेको थियो, समूह जित्ने आफैले हो । अनि यो खेलअगाडि नै निश्चित भइसकेको थियो, उत्तरी मेसेडोनिया खाली औपचारिक पाहुनामात्र हो । अन्तिम खेलअगाडि नै उसको चुनौती सकिसकेको थियो । शनिबार एम्स्ट्रडममा वेल्सले डेनमार्कको सामना गर्नेछ । दुवै टिम आआफ्नो समूहमा उपविजेता थिए । अस्ट्रिया यस्तै टिम थियो, जसले इटालीको सामना गर्नुपरेको छ । स्पेनले आफ्नो समूह जित्न सकेन, किनभने स्विडेनले अन्तिम क्षणमा आएर पोल्यान्डलाई हरायो । तर केही टिम यस्तो पनि रहे, जसले नकआउट चरण पुग्ने निकै कठिन यात्रा नै तय गर्नुपर्‍यो । अबको बाटो सबैभन्दा गाह्रो कसैलाई छ भने त्यो बेल्जियमलाई छ । सबैभन्दा पहिला पोर्चुगलको सामना गर्नुपरेको छ । त्यसपछि क्वाटरफाइनल पुगे फ्रान्स अगाडि आइपुग्न सक्छ । त्यसपछि अगाडि बढ्न सके स्पेनले बाटो कुरिरहेको हुन सक्नेछ । यसको ठीक उल्टो इंग्ल्यान्ड र जर्मनीका लागि आफैंमा पहिलो खेल निकै कठिन छ, तर त्यसपछि धेरै हदसम्म सजिलो हुनेछ । त्यसपछि स्विडेन वा क्रोएसिया हुनेछ, झन् त्यसपछि सम्भवतः नेदरल्यान्ड्स हुन सक्नेछ । स्विट्जरल्यान्डमा त्यस्तो के छ ?सन् २०१४ मा ब्राजिल, सन् २०१६ मा फ्रान्स, सन् २०१८ मा रुसमा जस्तै स्विट्जरल्यान्ड फेरि एकपल्ट ठूलो प्रतियोगिताको क्वाटरफाइनल पुगेको छ । प्रश्न उठ्न सक्छ, स्विस टिममा त्यस्तो के छ त ? भन्न कर लाग्छ, स्विस फुटबल अहिले स्वर्णिम समयबाट गुज्रिइरहेको छ । टर्कीमाथि स्विस टिमले जस्तो जित निकालेको थियो, त्यसको प्रशंसा गर्नुपर्छ । स्विस टिम जस्तै केही देश निकै धनी छन् तर जनसंख्या कम । फुटबल राम्रो खेल्छ । यहाँ टर्की र रुसजस्ता टिम पनि छन् । यी दुवै ठूला देश हुन् । जनसंख्या बाक्लै छ । तर यी दुई युरो २०२० का असफल टिम रहे । सन् २००२ मा विश्वकपको तेस्रो स्थान जितेयता टर्कीले त्यस्तो केही गर्न सकेको छैन, जसका लागि हेक्का राख्न सकियोस् । तीन वर्षअगाडि आफ्नै देशमा भएको विश्वकपमा रुसले ठीकठाक त खेल्यो, तर यसपल्ट केही गर्न सकेन । अचेल रुसले खेलाडी उत्पादन गरेर निर्यात गर्न छाडेको छ । टर्कीमा त स्तरीय खेलाडी पनि उत्पादन हुन छाडेको हो कि ?